21 sterf in steenkoolmyn-brandArgieffoto Altesaam 21 mense is dood nadat ŉ brand laat Vrydagaand by ŉ steenkoolmyn in Heilongjian in China uitgebreek het. Die brand by die Xinghua-myn van die Longmay Mining Holding Group in Jixi is Saterdag onder beheer gebring, het Xinhua-nuusagentskap berig. Die provinsiale arbeidsveiligheidadministrasie het die voorval en dodetal bevestig. ŉ Beampte het gesê reddingsbeamptes is nog op soek na een persoon wat vermis word. Volgens Xinhua het 38 myners ondergronds gewerk toe die brand uitgebreek het. Sestien mense kon na veiligheid gebring word. Die oorsaak van die brand is nog nie bekend nie. Dit is die dodelikste mynvoorval sedert April toe 21 mense dood is ná ŉ waterlek by ŉ steenkoolmyn in Datong, Shanxi. Altesaam 931 mense is verlede jaar in China dood weens mynongelukke, ŉ groot daling ná 2002 toe nagenoeg 7 000 myners gesterf het.